Národná rada Slovenskej republiky

VIII. volebné  obdobie

 Číslo: CRD-625/2021

497a
S p o l o č n á   s p r á v a

výborov Národnej rady Slovenskej republiky o výsledku prerokovania vládneho návrhu zákona, ktorým sa mení a dopĺňa zákon č. 56/2018 Z. z. o posudzovaní zhody výrobku, sprístupňovaní určeného výrobku na trhu a o zmene a doplnení niektorých zákonov a ktorým sa menia a dopĺňajú niektoré zákony (tlač 497) v druhom čítaní

	
	Výbor Národnej rady Slovenskej republiky pre hospodárske záležitosti ako gestorský výbor k vládnemu návrhu zákona, ktorým sa mení a dopĺňa zákon č. 56/2018 Z. z. o posudzovaní zhody výrobku, sprístupňovaní určeného výrobku na trhu a o zmene a doplnení niektorých zákonov a ktorým sa menia a dopĺňajú niektoré zákony (tlač 497)  (ďalej len „gestorský výbor“) podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (ďalej len „rokovací poriadok“) spoločnú správu výborov Národnej rady Slovenskej republiky.

I.

Národná rada Slovenskej republiky uznesením č. 708 zo 4. mája 2021 pridelila predmetný návrh zákona na prerokovanie týmto výborom:

	Ústavnoprávnemu výboru Národnej rady Slovenskej republiky a
	Výboru Národnej rady Slovenskej republiky pre hospodárske záležitosti.

Výbory prerokovali návrh zákona v lehote určenej uznesením Národnej rady Slovenskej republiky.

II.

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili gestorskému výboru v určenej lehote žiadne stanovisko k predmetnému návrhu zákona (§ 75 ods. 2 rokovacieho poriadku).
III.

Návrh zákona odporúčali Národnej rade Slovenskej republiky schváliť:

•	Ústavnoprávny výbor Národnej rady Slovenskej republiky uznesením č. 285                     z 10. júna 2021
•	Výbor Národnej rady Slovenskej republiky pre hospodárske záležitosti uznesením č. 184 zo 14. júna 2021

IV.

Z uznesení výborov Národnej rady Slovenskej republiky uvedených pod bodom III tejto správy vyplývajú nasledujúce pozmeňujúce a doplňujúce návrhy:

1.	K čl. I, 2. bodu 
V čl. I, 2. bode, poznámke pod čiarou k odkazu 10a sa na konci citácie pripájajú slová „v platnom znení“. 

Pozmeňujúci návrh legislatívno-technickej povahy, ktorým sa spresňuje citácia nariadenia Európskeho parlamentu a Rady (EÚ) 2017/745 z 5. apríla 2017 o zdravotníckych pomôckach, zmene smernice 2001/83/ES, nariadenia (ES) č. 178/2002 a nariadenia (ES) č. 1223/2009 a o zrušení smerníc Rady 90/385/EHS a 93/42/EHS v znení opravy a doplnenia k nariadeniu Európskeho parlamentu a Rady (EÚ) 2017/745 č. ST/15409/2018/REV/1; ST/13081/2019/INIT; ST/8264/2020/INIT.

Ústavnoprávny výbor NR SR
Výbor NR SR pre hospodárske záležitosti

Gestorský výbor odporúča schváliť

2.	K čl. I, 5. bodu 
V čl. I, 5. bode, poznámke pod čiarou k odkazu 15 sa za slová „2000/9/ES (Ú. v. EÚ L 81, 31.3.2016)“ a za slová „2003/2003 (Ú. v. EÚ L 170, 25.6.2019)“ vkladajú slová „v platnom znení“. 

Pozmeňujúci návrh legislatívno-technickej povahy, ktorým sa spresňuje citácia: 1) nariadenia Európskeho parlamentu a Rady (EÚ) 2016/424 z 9. marca 2016 o lanovkových zariadeniach a zrušení smernice 2000/9/ES v znení opravy a doplnenia k nariadeniu Európskeho parlamentu a Rady (EÚ) 2016/424 (Úradný vestník Európskej únie L 81 z 31. marca 2016) a 2) nariadenia Európskeho parlamentu a Rady (EÚ) 2019/1009 z 5. júna 2019, ktorým sa stanovujú pravidlá sprístupňovania EÚ produktov na hnojenie na trhu, menia nariadenia (ES) č. 1069/2009 a (ES) č. 1107/2009 a ruší nariadenie (ES) č. 2003/2003 v znení opravy a doplnenia č. ST/10864/2019/INIT.

Ústavnoprávny výbor NR SR
Výbor NR SR pre hospodárske záležitosti

Gestorský výbor odporúča schváliť

3.	K čl. I, 5., 6., 24., 27. a 36. bodu 
V čl. I, 5. bode (poznámke pod čiarou k odkazu 16), 6. bode (poznámke pod čiarou k odkazu 16b), 24. bode (poznámke pod čiarou k odkazu 54), 27. bode (poznámke pod čiarou k odkazu 69) a 36. bode (poznámke pod čiarou k odkazu 81) sa za slová „2017/746“ vkladajú slová „v platnom znení“.

Pozmeňujúci návrh legislatívno-technickej povahy, ktorým sa spresňuje citácia nariadenia Európskeho parlamentu a Rady (EÚ) 2017/746 z 5. apríla 2017 o diagnostických zdravotníckych pomôckach in vitro a o zrušení smernice 98/79/ES a rozhodnutia Komisie 2010/227/EÚ v znení opravy a doplnenia k nariadeniu Európskeho parlamentu a Rady (EÚ) 2017/746 č. ST/15418/2018/REV/1 a č. ST/13082/2019/INIT.

Ústavnoprávny výbor NR SR
Výbor NR SR pre hospodárske záležitosti

Gestorský výbor odporúča schváliť

4.	K čl. I, 6. bodu 
V čl. I, 6. bode, § 4 ods. 5 v prvej vete sa slová „v ktorého pôsobnosti“ nahrádzajú slovami „v pôsobnosti ktorých“.
Pozmeňujúci návrh legislatívno-technickej povahy, ktorým sa spresňuje navrhovaný právny text, keďže vydanie technického predpisu z oblasti posudzovania zhody je  v pôsobnosti tak ministerstva, ako aj ostatného ústredného orgánu štátnej správy. Táto skutočnosť sa gramaticky vyjadrí použitím množného čísla.

Ústavnoprávny výbor NR SR
Výbor NR SR pre hospodárske záležitosti

Gestorský výbor odporúča schváliť
5.	K čl. I, 13. a 26. bodu 
V čl. I, 13. bode (poznámke pod čiarou k odkazu 27) a 26. bode (poznámke pod čiarou k odkazu 63a) sa za slová „2019/1009“ vkladajú slová „v platnom znení“.

Pozmeňujúci návrh legislatívno-technickej povahy, ktorým sa spresňuje citácia nariadenia Európskeho parlamentu a Rady (EÚ) 2019/1009 z 5. júna 2019, ktorým sa stanovujú pravidlá sprístupňovania EÚ produktov na hnojenie na trhu, menia nariadenia (ES) č. 1069/2009 a (ES) č. 1107/2009 a ruší nariadenie (ES) č. 2003/2003 v znení opravy a doplnenia č. ST/10864/2019/INIT (Ú. v. EÚ L 170 z 25. júna 2019).

Ústavnoprávny výbor NR SR
Výbor NR SR pre hospodárske záležitosti

Gestorský výbor odporúča schváliť

6.	K čl. I, 16. bodu 
V čl. I, 16. bode, § 14 ods. 6 sa slová „orgánu posudzovania zhody alebo autorizovanej osoby“ nahrádzajú slovami „autorizovanej osoby alebo notifikovanej osoby“ a slová „ak je autorizovaná osoba notifikovaná“ sa nahrádzajú slovami „ak je zapísaná do zoznamu notifikovaných osôb“.

Pozmeňujúci návrh legislatívno-technickej povahy,  ktorým sa spresňuje navrhovaný právny text v súlade s § 10 ods. 4 zákona č. 56/2018 Z. z. v znení neskorších predpisov, podľa ktorého orgán posudzovania zhody sa udelením autorizácie stáva autorizovanou osobou a podľa § 20 ods. 1 zákona č. 56/2018 Z. z. v znení neskorších predpisov notifikácia je oznámenie notifikujúceho orgánu Komisii a členským štátom; notifikovaná osoba môže vykonávať činnosť notifikovanej osoby, ak ju Komisia zapíše do zoznamu notifikovaných osôb. Podľa čl. R24 ods. 1 rozhodnutia č. 768/2008/ES „notifikovanému orgánu Komisia pridelí identifikačné číslo“.

Ústavnoprávny výbor NR SR
Výbor NR SR pre hospodárske záležitosti

Gestorský výbor odporúča schváliť

7.	K čl. I, 19. bodu 
V čl. I, 19. bode, poznámke pod čiarou k odkazu 45 sa za slová „(Ú. v. EÚ L 198, 28.7.2017)“ vkladajú slová „v platnom znení“.
Pozmeňujúci návrh legislatívno-technickej povahy, ktorým sa spresňuje citácia nariadenia Európskeho parlamentu a Rady (EÚ) 2017/1369 zo 4. júla 2017, ktorým sa stanovuje rámec pre energetické označovanie a zrušuje smernica 2010/30/EÚ v znení nariadenia Európskeho parlamentu a Rady (EÚ) 2020/740 z 25. mája 2020 o označovaní pneumatík vzhľadom na palivovú úspornosť a iné parametre, ktorým sa mení nariadenie (EÚ) 2017/1369 a zrušuje nariadenie (ES) č. 1222/2009.

Ústavnoprávny výbor NR SR
Výbor NR SR pre hospodárske záležitosti

Gestorský výbor odporúča schváliť

8.	K čl. I, 22. bodu
V čl. I, 22. bod znie:
„22. V poznámke pod čiarou k odkazu 51 sa citácia „Nariadenie (EÚ) č. 2016/424.“ nahrádza citáciami, ktoré znejú: 
„Nariadenie (EÚ) č. 2016/424 v platnom znení.
Čl. 40 ods. 1 delegovaného nariadenia (EÚ) 2019/945 v platnom znení.“.“. 

Pozmeňujúci návrh legislatívno-technickej povahy, ktorým sa spresňuje citácia nariadenia Európskeho parlamentu a Rady (EÚ) 2016/424 z 9. marca 2016 o lanovkových zariadeniach a zrušení smernice 2000/9/ES v znení opravy a doplnenia k nariadeniu Európskeho parlamentu a Rady (EÚ) 2016/424 (Úradný vestník Európskej únie L 81 z 31. marca 2016 ).

Ústavnoprávny výbor NR SR
Výbor NR SR pre hospodárske záležitosti

Gestorský výbor odporúča schváliť

9.	K čl. I, 27. bodu 
V čl. I, 27. bode, § 27 ods. 1 písm. c) sa slová „vzorky výrobkov“ nahrádzajú slovami „vzorky určených výrobkov“ a v § 27 ods. 4 písm. g) sa slová „k výrobku“ nahrádzajú slovami „k určenému výrobku“.

Pozmeňujúci návrh terminologicky spresňuje navrhované znenie tak, aby bolo zrejmé, že dohľad (§ 27) vykonáva príslušný orgán výlučne nad určenými výrobkami (odsek 1) a hospodárske subjekty plnia povinnosti len vo vzťahu k vykonávaniu dohľadu tiež len nad určenými výrobkami (odsek 4).
Ústavnoprávny výbor NR SR
Výbor NR SR pre hospodárske záležitosti

Gestorský výbor odporúča schváliť

10.	K čl. I, 27. bodu 
V čl. I, 27. bode, § 27 ods. 1 písm. g) sa za slová „základnú požiadavku“ vkladajú slová „alebo požiadavku“.

Pozmeňujúci návrh pojmovo precizuje citované ustanovenie jeho zosúladením s navrhovaným znením § 27 ods. 1 písm. e) a f) v čl. I, 27. bode návrhu zákona, ktoré rovnako vymedzujú požiadavky, ktoré musí určený výrobok spĺňať.

Ústavnoprávny výbor NR SR
Výbor NR SR pre hospodárske záležitosti

Gestorský výbor odporúča schváliť

11.	K čl. I, 29. bodu 
V čl. I, 29. bode, § 28 ods. 2 písm. e)	 sa slovo „sprístupni“ nahrádza slovom „sprístupní“. 
 
Pozmeňujúci návrh gramatickej povahy. 

Ústavnoprávny výbor NR SR
Výbor NR SR pre hospodárske záležitosti

Gestorský výbor odporúča schváliť

12.	K čl. I, 36. bodu 
V čl. I, 36. bode, § 29 ods. 1 písm. b) sa slová „v oblasti“ nahrádzajú slovami „a oblasti“.

Pozmeňujúci návrh koriguje navrhované znenie tak, aby bolo zrejmé, že Úrad pre normalizáciu, metrológiu a skúšobníctvo Slovenskej republiky má povinnosť informovať o orgánoch dohľadu, ako aj o oblasti ich pôsobnosti.

Ústavnoprávny výbor NR SR
Výbor NR SR pre hospodárske záležitosti

Gestorský výbor odporúča schváliť

13.	K čl. I, 36. bodu 
V čl. I, 36. bode, § 29 ods. 6, písm. e) sa slovo „osoby“ nahrádza slovami „dotknutého hospodárskeho subjektu v určenej lehote“.
Pozmeňujúci návrh legislatívno-technickej povahy, ktorým sa spresňuje subjekt, ktorý má právo byť vypočutý podľa čl. 18 ods. 3 nariadenia (EÚ) 2019/1020 a v lehote, ktorá podľa nariadenia (EÚ) 2019/1020 nesmie byť kratšia ako desať pracovných dní.

Ústavnoprávny výbor NR SR
Výbor NR SR pre hospodárske záležitosti

Gestorský výbor odporúča schváliť

14.	K čl. III
V čl. III sa slová „Doterajší odsek“ nahrádzajú slovami „Doterajšie odseky“ a slovo „označuje“ sa nahrádza slovom „označujú“.

				Pozmeňujúci návrh gramatickej povahy. 

Ústavnoprávny výbor NR SR
Výbor NR SR pre hospodárske záležitosti

Gestorský výbor odporúča schváliť

15.	K čl. VI, 1. bodu 
V čl. VI, bode 1, § 57 ods. 1 písm. d) sa slová „obalov určených“ nahrádzajú slovami „expedičného obalu určeného“  a  za slovo „zmluvy“ sa vkladá čiarka a slová „ktorou je Slovenská republika viazaná“.
Pozmeňujúci návrh legislatívno-technickej povahy, ktorým sa gramaticky v zmysle Prílohy č. 2 - Legislatívno-technické pokyny (3. bod) k Legislatívnym pravidlám tvorby zákonov, ako aj terminologicky zosúlaďuje pojem „obal“ s § 2 písm. m) platného znenia zákona č. 58/2014 Z. z., a spresňuje odkaz 23b, aby bolo jednoznačne zrejmé, že medzinárodná zmluva, na ktorú sa v poznámke pod čiarou odkazuje, zaväzuje Slovenskú republiku, a teda sa nemá na mysli všeobecne akákoľvek medzinárodná zmluva. 

Ústavnoprávny výbor NR SR
Výbor NR SR pre hospodárske záležitosti

Gestorský výbor odporúča schváliť

Gestorský výbor odporúča hlasovať o bodoch 1 až 15  spoločne s odporúčaním s c h v á l i ť.

V.

Gestorský výbor na základe stanovísk výborov k predmetnému návrhu zákona vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu zákona 

odporúča Národnej rade Slovenskej republiky

vládny návrh zákona, ktorým sa mení a dopĺňa zákon č. 56/2018 Z. z. o posudzovaní zhody výrobku, sprístupňovaní určeného výrobku na trhu a o zmene a doplnení niektorých zákonov a ktorým sa menia a dopĺňajú niektoré zákony (tlač 497)

s c h v á l i ť v znení pozmeňujúcich a doplňujúcich návrhov uvedených v tejto spoločnej správe, ktoré gestorský výbor odporúčal schváliť.
 
     	Spoločná správa výborov Národnej rady Slovenskej republiky o výsledku prerokovania návrhu zákona v druhom čítaní bola schválená uznesením Výboru Národnej rady Slovenskej republiky pre hospodárske záležitosti č. 195 zo  14. júna 2021.
 
Týmto uznesením výbor zároveň poveril spoločného spravodajcu Rastislava Jíleka predložiť návrhy v zmysle príslušných ustanovení rokovacieho poriadku Národnej rady Slovenskej republiky.

Bratislava 14. júna 2021

Peter K r e m s k ý, v.r.  
predseda Výboru NR SR 
pre hospodárske záležitosti